• কলকাতায় রজত কপূরের ‘ম্যাকবেথ’...।
এ কী বলছেন! ওটা উইলিয়াম শেক্সপিয়রের ‘ম্যাকবেথ’ (হাসি)!
• অ্যাডাপ্টেশনটা তো আপনার...!
হ্যাঁ, একদমই। শেক্সপিয়র যেভাবে নাটকগুলো লিখেছেন, আমি কোনওদিনই সেগুলো তেমনভাবে করব না। এমনকী, ওই একই রকমভাবে হয়ে চলা নাটকগুলো বসে দেখতেও পারব না! অথচ ভেবে দেখুন, শেক্সপিয়রের নাটকে তো মালমশলার কোনও অভাব নেই। সে জন্যই আমাকে ওঁর নাটকে ফিরে যেতে হচ্ছে। ‘হ্যামলেট’ করেছি, ‘কিং লিয়ার’ করেছি। ‘ম্যাকবেথ’ আমার তৃতীয় শেক্সপিয়র। সেটা একটাই কারণে। আমি দেখতে চেয়েছি, কীভাবে ওই অতদিন আগে লেখা কথাগুলো, ঘটনাগুলো এখনও আমরা একই রকমভাবে রিলেট করতে পারি। আমরা আসলে ‘ম্যাকবেথ’এর থিমটা নিয়ে কাজ করেছি। সেটা এক্সপ্লোর করতে চেয়েছি। নিজেদের জন্যই। ‘ম্যাকবেথ’ ইজ ওয়ান অফ দ্য ডার্কেস্ট। নাটকে লালসা, উচ্চাকাঙ্ক্ষা এবং ক্ষমতার লোভের কথা বলা হয়েছে।
• লোকজন তো বলছে, দেশটাও নাকি অন্ধকার যুগের দিকেই যাচ্ছে...।
তাই, না? সে জন্যই তো আমার ‘ম্যাকবেথ’ সমসাময়িক।
• এত নাট্যকার থাকতে শেক্সপিয়রেই মজে থাকেন কেন?
ঠিক জানি না! বার বার মনে হয়, শেক্সপিয়রটা ঠিক বোঝা হয়ে উঠল না! তাই শিখতে চাই। এই নাটকটা তিন মাস ধরে অনুবাদ করেছি। এখনও ঠিক বুঝলাম কি না বুঝতে পারছি না! কিছুদিন আগে বন্ধুদের জন্য একটা শেক্সপিয়রের নাটক অনুবাদ করে দিয়েছিলাম। দিল্লিতে নাটকটার প্রোডাকশন দেখতে গিয়ে দেখি, দর্শক হো হো করে হাসছেন! বুঝতে পারলাম, শেক্সপিয়রকে জানতে হলে ওঁর লেখাগুলো পড়ে কোনও লাভ নেই। শেক্সপিয়রের নাটক দেখাটাই একমাত্র উপায়। আরও ভাল হয় যদি নাটকগুলো মঞ্চস্থ করা যায়। শেক্সপিয়র করেই ওঁকে বোঝার চেষ্টা করছি।
• ভাগ্য, নিয়তি ইত্যাদি শব্দে বিশ্বাস করেন? শেক্সপিয়র জুড়ে তো তারই জয়জয়কার...।
এটা শুধু শেক্সপিয়রের ক্ষেত্রেই নয় কিন্তু। বেশির ভাগ ক্লাসিক্যাল টেক্সটেই ভাগ্য বা নিয়তি রয়েছে। কীভাবে একজন নিয়তির বিরুদ্ধে লড়ে, তার গল্প। ‘ইডিপাস’ বলুন বা অন্য কোনও টেক্সট, সবকিছুতেই তো তা-ই। আসলে ভাগ্যে বিশ্বাস করি কি না, তার সোজা উত্তর আমার কাছে নেই। দেয়ার ইজ নো দিস অর দ্যাট! সত্যি বলতে কী, ভাগ্যের উপর আমার অনেকটাই বিশ্বাস রয়েওছে। কারণ, আপনাকে তো অনেক কিছুই দিয়ে দেওয়া হয়েছে। আপনি অনেক কিছু নিয়েই জন্মেছেন। আমার কথাই ধরুন। আমি যে পরিবারে জন্মেছি, সেখানে না জন্মালে কী হতো? যে শিক্ষাটা পেয়েছি, সেটা যদি না পেতাম, তাহলে? আমি রজত কপূরই হতাম না! অন্য কেউ হতাম, তাই না? কিছু জিনিস তো নিশ্চয়ই স্থির করে দিয়েছিল কেউ না কেউ!
• স্থির করে দেওয়ার পরও তো আপনি নিজের রাস্তাটা বেছে নিয়েছেন...।
তা তো বটেই। কেউ আমার জন্য কিছু নির্ধারণ করে দিয়েছে বলেই সেই রাস্তায় হাঁটতে হবে, তা তো নয়। ইচ্ছেমতো কোনও কিছু করা বন্ধ করে দিইনি তো। আসলে একটা ইচ্ছাশক্তি কাজ করে। তবে এটাও ঠিক, হয়তো এখান থেকে বেরিয়ে রাস্তায় হাঁটতে হাঁটতে একটা গাড়ি আমাকে চাপা দিল। তা হলে তো গল্পই শেষ!
• বাংলা থিয়েটার দেখেন?
বাংলা থিয়েটার নিয়ে কোনও আইডিয়াই নেই। প্রায় ২০ বছর পর নাটক নিয়ে কলকাতায় এলাম বোধহয়। মুম্বইতেও তো বাংলা নাটক নিয়ে কেউ যায় না। ‘ম্যাকবেথ’এর জন্য শো’য়ের দিন সকালে এসে পরের দিন কলকাতা ছেড়ে চলে যাচ্ছি। সময়ও তো নেই বাংলা নাটক দেখার। এই নিয়ে চারবার কলকাতায় এলাম হয়তো। আসতে মন্দ লাগে না! তবে এখানকার কোনও প্রোডাকশন দেখার সুযোগ হয়নি।
• এই মুহূর্তে বলিউডে কী কাজ করছেন?
‘কপূর অ্যান্ড সন্‌স’এ কাজ করছি। গ্রেট ফিল্ম। বিগ স্টার্‌স। কর্ণ জোহর প্রোডাকশন। বেশ এক্সাইটিং! তবে এটা ছাড়াও আর একটা ফিল্ম নিয়ে খুব এক্সাইটেড। ছবিটার নাম ‘মন্ত্র’। ছোট্ট ইন্ডিপেন্ডেন্ট ছবি। কালকি (কোয়েচলিন) রয়েছে আমার সঙ্গে। লুসিয়েন দুবে বলে এক কানাডিয়ান অভিনেতাও রয়েছেন। পরিচালক নিকোলাস (খরগোনকর)। নতুন ছেলে। এটা ওর প্রথম ছবি।
• অনেকের মতে, বলিউড আপনাকে ঠিকমতো ব্যবহার করেনি।
অভিনেতা হিসেবে বলছেন? কেয়া পতা! আমাকে বলিউড ব্যবহার করেছে কি না জানি না। তবে আমি কিন্তু বলিউডকে চুটিয়ে ব্যবহার করেছি (হাসি)! পরিচালক হিসেবে তো বটেই। ২০ বছরের কেরিয়ারে ছ’টা ছবি তৈরি করেছি। এমনটা নয়, যে আমার ১৫টা ছবি করা উচিত ছিল। আমি ছ’টাতেই খুশি। অফ কোর্স ইট্‌স আ স্ট্রাগ্‌ল এভরিটাইম। সেটা অস্বীকার করব না। তবে এটা নিয়ে অভিযোগই নেই। কারণ যেটা করেছি, সেটা নিজে বেছে নিয়েছি। কোনও একটা বিশেষ ধরনের ছবি করব, সেটা আমিই বেছে নিয়েছিলাম। যখন সিদ্ধান্তটা নিয়েছি, তখন জানি যে রাস্তাটা সহজ নয়। এখন তো আমি বলতে পারি না, আরে ইয়ার পিপ্‌ল আর নট গিভিং মানি!

রজত কপূর। ছবি: সুদীপ্ত বন্দ্যোপাধ্যায়
 
• আপনি বার বার বলেছেন, মসালা বলিউড ছবি করতে পছন্দ করেন না। তাহলে ‘কপূর অ্যান্ড সন্‌স’ কেন?
পরিচালক শাকুন বত্রা খুব ভাল মানুষ। ওঁকে আমার ভারী পছন্দও। স্ক্রিপ্টটাও বেশ সুন্দর। আমার চরিত্রটাও ভাল। তাই এই ছবিতে অভিনয় করার সময় ওসব ভাবিনি। মূলধারার বাণিজ্যিক ছবিতে যদি ভাল একটা চরিত্র পাওয়া যায়, তাতে না করার তো কোনও কারণ নেই।
• আর এখনকার ইন্ডি-ফিল্মগুলো কেমন লাগছে?
আমার মনে হয়, ছবিগুলো অনেক বেশি সেলিব্রেটেড হচ্ছে। যতটা সেলিব্রেটেড হওয়ার যোগ্য, তার চেয়ে। ভাল কিছু ছবি বানাচ্ছে বলে তো মনে হয় না! বছরে হয়তো দু’টো বা তিনটে ভাল ছবি বানাচ্ছে। যেটা লজ্জাজনক! ইউ আর মেকিং হানড্রেড ব্লাডি ফিল্মস এভরি ইয়ার! তার মধ্যে কিনা দু’টো ছবি দেখার মতো! শরম সে ডুবকে মর জানা চাহিয়ে!
• আর মূলধারার ছবি?
ওসব দেখি না।
• আপনার পরিচালনায় দর্শক এরপর কী পাচ্ছেন?
আমার তিনটে স্ক্রিপ্ট তৈরি। শেষ দু’বছর ধরে টাকা জোগাড়ের চেষ্টা করছি। কিছু একটা হবে মনে হচ্ছে এবার। আগামী বছর মার্চ-এপ্রিলে হয়তো শ্যুটিংও শুরু করতে পারব। কনফার্মড হওয়ার জন্য এখনও অপেক্ষা করতে হচ্ছে।
•  কে কে অভিনয় করছেন?
কোনটা করছি, সেটাই তো জানি না (হাসি)!  
• নওয়াজুদ্দিন সিদ্দিকি বা ইরফান খানের কথা ভেবে স্ক্রিপ্ট লেখা হয়। অথচ আপনার ক্ষেত্রে এখনও সে রকম দেখা যাচ্ছে কই?
হোয়াই ইজ দ্যাট? আই হ্যাভ ওয়ান্ডার্ড! ইরফান কিন্তু বড় তারকা। সেটা ভুললেও চলবে না। আমি তো নই।
• তাহলে বলছেন, স্টারডম না থাকলে এটা সম্ভব নয়?
কে জানে! নওয়াজও তো বড় তারকাই। ‘বজরঙ্গি ভাইজান’এর মতো ছবি করে ফেলেছে ও। এগুলো আসলে জীবনের একেকটা অধ্যায়। বিনয় পাঠককে দেখুন। ‘ভেজা ফ্রাই’এর পর বিনয় তো বড় তারকা। এখন নওয়াজ। কালকে অন্য কেউ। এটা একটা বৃত্তের মতো। কাজেই আমি আমার কাজ করে যাচ্ছি। করে যাবও।
• সম্প্রতি জাতীয় সংগীত চলাকালীন উঠে না দাঁড়ানোয় মুম্বইয়ের একটি সিনেমা হল’এ একটি কাপ্‌লকে প্রায় ছুড়ে ফেলে দেওয়া হল। আপনি টুইট করে তার নিন্দা করলেন। এখানেও তো সেই ‘করে যাচ্ছি, করে যাব’...।
ব্যাপারটা নিয়ে এত বিতর্ক-সমালোচনা তো হল। আবার কেন জিগ্যেস করছেন!
• কারণ, আপনি যা বলতে চান, সেটা বলেই ছাড়েন তাই...।
সকলেরই সেটা করা উচিত। না হলে তো ধরে নিতে হবে, আমরা ভয়ে ভয়ে দিন কাটাচ্ছি এবং দেশটারও কিছু গন্ডগোল রয়েছে। মানুষের মনে ভয়টা গেড়ে বসেছে। ফিয়ার ইজ সাইলেন্সিং পিপ্‌ল। এটা আমার মনে হয়, সবচেয়ে বড় সমস্যা এখন। একটা কিছু মন্তব্য করলেন, কেউ এসে আপনার স্ত্রী, মেয়ে বা বোনের সম্পর্কে উল্টোপাল্টা কিছু বলে দিচ্ছে। খুব খারাপ ভাষায় সেটা বলা হচ্ছে। সকলে তখন ভাবছে, কী দরকার ভাই এসবের মধ্যে পড়ার! পরের বার আর মন্তব্য করতেই যাচ্ছে না। আর এটাই ওরা চায়। সকলকে চুপ করাতে। যেটা ওদের ভাল লাগছে না, সেটাকেই থামিয়ে দেওয়া হচ্ছে। ভিন্ন মত পোষণ করলে তো বটেই। মনে হচ্ছে, কোনও মতামতই দেওয়া যাবে না! উই আর নট অ্যালাউড টু হ্যাভ এনি ওপিনিয়ন। শুধুমাত্র মূলধারায় গা ভাসাতে পারলেই সবকিছু ভাল!
• পরের বার কি আপনিও তাহলে চুপ করে যাবেন?
মনে হয় না। তাহলে তো আপনার প্রশ্নের উত্তরটাই দিতাম না!
• আমির খানের ‘দেশ ছাড়ো’ মন্তব্য নিয়েও তো কম জলঘোলা হল না...। সংবাদমাধ্যমের একাংশের বিরুদ্ধে অভিযোগ, তারা নাকি মন্তব্যের ভুল ব্যাখ্যা করেছে।
আমির ভুলটা কী বলেছেন, আপনি বলুন তো? তাহলে ভুল ব্যাখ্যা বা মিসকোট করার প্রসঙ্গটাই বা আসছে কেন? আপনি কিছু একটা বলুন, দেখবেন কেউ আপনার গলার উপর চড়ে বসেছে। ভাইব্র্যান্ট ডেমোক্র্যাসির আইডিয়াটা কী? যেখানে সকলের আলাদা মত থাকবে। মতপ্রকাশ করতে দেওয়া হবে। যদি সকলের বুলিই এক রকম হয়, তাহলে বুঝতে হবে কাউকে না কাউকে চুপ করিয়ে দেওয়া হয়েছে। পরের বার আমির খান এই কথাগুলোই ভাববেন।
 
রণবীর শোরে
• ‘ম্যাকবেথ’ প্রসঙ্গে
আমাদেরটা কিন্তু ‘ম্যাকবেথ’এর অ্যাডাপ্টেশন। রজত দারুণ একটা অনুবাদ করেছে, ‘হোয়াট ইজ ডান, ইজ ডান’। পুরোটাই ক্লাউন ফরম্যাটে। ক্লাউনগুলো মজার, আবার তাদের ভয় পাওয়ারও কারণ আছে!
• শেক্সপিয়র প্রসঙ্গে
কনস্ট্রাকশন, ডিকনস্ট্রাকশন তো চলতেই থাকে। কিন্তু আড়াইশো বছর ধরে একটা লোকের নাটক অভিনীত হচ্ছে, সেটা ভাবুন!
• কঙ্কণা, বিয়ে এবং
আমরা তো অফিশিয়ালি জানিয়ে দিয়েছি। আমরা সেপারেটেড। কিন্তু কঙ্কণা আমার ভাল বন্ধু ছিল, থাকবেও। ও ভাল কাজ করছে।
• রজত, বিনয় এবং তিনি
এতদিনে নিশ্চয়ই আমাদের তিনজনের রসায়নটা বুঝে ফেলেছেন দর্শক। রজত যে ধরনের কাজ করে সেখানে আমি বা বিনয় খুব স্বচ্ছন্দ।
 
বিনয় পাঠক
• রজত প্রসঙ্গে
ওই যে ডাকছে! পাঁচ মিনিটের বেশি সময় দেবে না।
• ইমপ্রোভাইজেশন নিয়ে
থিয়েটারে তো এটা জরুরি। রজতের ‘হ্যামলেট’ বা ‘কিং লিয়ার’এর অ্যাডাপ্টেশন দর্শক দেখেছেন। কাজেই তাঁরা জানেন, কতটা ইমপ্রোভাইজ করে ও।
• অন্য থিয়েটার
খুব একটা দেখতে পাই না। সময় হয় না। তবে নাট্যকার রতন থিয়ামের কথা বলতে চাই। হি ইজ আ মাস্টার। মঞ্চে শরীরী নড়াচড়া বা ফিজিক্যালিটি নিয়ে উনি যা করেন, সেটা এককথায় অসামান্য। এ দেশে ওরকম থিয়েটার আমি দেখিনি। হি ইজ ব্রেথ টেকিং। মঞ্চে যে ম্যাজিক করা যায়, সেটা উনি প্রমাণ করে দিয়েছেন। ওঁর সঙ্গে কাজ করার ইচ্ছে রয়েছে। কিন্তু সমস্যা হল, রতন মণিপুরে থাকেন। ছ’মাসে একটা প্রোডাকশন, ভাবা যায়!
• পরবর্তী ছবি
আপকে পাঁচ মিনিট খতম হো গয়ে! ‘আইল্যান্ড সিটি’ বলে একটা ছবি করেছি। মুম্বইয়ের ফিল্ম ফেস্টিভ্যালে ছবিটা দেখানো হয়েছে। এ দেশে শিগগিরই মুক্তি পাবে। পরিচালক রুচিকা ওবেরয়। ভেনিস ফিল্ম ফেস্টিভ্যালে সেরা ডেবিউট্যান্ট ডিরেক্টরের সম্মানও পেয়েছে রুচিকা। মুক্তি পেয়ে গেলে ভাল। আপকে মু মে ঘি শক্কর অ্যান্ড নোলোন গুড়ের সন্দেশ (নলেন গুড় আর কী)!